**קבוצה א'**

**הרב ויקטור עטיה, שליח חב"ד בחברון שאיבד את בתו חיה מושקא בשבוע שעבר בשיחה ראשונה ל'שטורעם': על קבלת הבשורה וההתמודדות (ראיון(**

יאיר בורכוב

הטרגדיה הקשה שפקדה, כרעם ביום בהיר, את משפחת השליח הרב **ויקטור** שי' **עטיה**, שליח הרבי בקריית ארבע, עם היקטף בתו בת השבע בשריפה איומה - מיקדה את תשומת הלב לתעצומות הנפש שבהן קיבל הוא את האסון הכבד.

לנגד עיני כל מי שעקב אחר האסון הנורא ופרטיו נגלתה דמות מופת בלתי נתפסת של קבלת ייסורים באהבה ואמונת אומן בדבר ה', מתוך החלטה טהורה ואיתנה להתמיד ביתר שאת בשליחות הקודש שהוא נושא בעוז בעיר האבות.

"אני חייב ללכת קדימה, להקרין אופטימיות ואמונה. אוי ואבוי לנו אם לא היינו אנשים מאמינים. אני באופן טבעי שמח ואוהב לשמח אחרים, וזה נותן לנו את הכח להמשיך", אומר הרב עטיה בשיחה מיוחדת ל'שטורעם', עם מלאות ימי ה'שבעה'.

השיחה עם הרב עטיה הופכת למסמך נדיר, מרגש ומצמרר של אמונה ובטחון בה'.

**איך קיבלת את הבשורה?**

"הייתי בניחום אבלים אצל משפחה שאני מכיר. הבן הגדול נהרג במלחמה האחרונה בלבנון. האבא לקח את זה מאד מאד קשה, וניסיתי לדבר איתם על גלגולי נשמות, על כך שלא תמיד אנחנו מבינים את הכל, על קידוש ה', ונצחיות הנשמה, אמרתי להם שאני כל כך מצטער וחש את הצער שלהם, אבל מצד שני מוכרחים להתחזק ולהתעודד, ולהבין שזה ניסיון מאת ה'.

האבא היה במצב קשה ואמר לי בהתרסה: אני כועס על ה'. השבתי לו שכואב אז צועקים, ולכן אולי מותר לו לכעוס. כנראה שמשמיים שלחו לי ניסיון כמי שאומרים לי: בא נראה כיצד אתה עומד בניסיון הזה.

במהלך הפגישה קיבלתי טלפון מהשליח הרב **דני כהן** שדיווח לי שיש שריפה ליד הבית. אמרתי לו שאני מחוץ לעיר, ושיעדכן אותי אם יש התפתחויות. חשתי תחושה לא נוחה, ולא עבר זמן רב ואני רואה על צג הפלאפון את המספר של רעייתי. הרמתי את הטלפון ושמעתי שאגה: ויקטור תבוא הבייתה מיד, מושקא נשרפה".

**השמיים נפלו עלי**

"באותו רגע הרגשתי שהשמים פשוט נפלו עלי. זו תחושה שאי אפשר לתאר ולהאמין. באותו רגע אזרתי כח ואמרתי לעצמי שהמוח חייב להיות שליט על הלב. הייתי מאד נסער, אמרתי לבני המשפחה שאני נאלץ לעזוב אותם כי בתי נלחמת על חייה ברגע זה.

במהלך הנסיעה הביתה ביקשתי כל הזמן מהקב"ה שיתן לי כח להחזיק מעמד, וניסיתי להתחזק במחשבות חיוביות. התחלתי להגיד תהילים יחד עם בני שניאור שהיה עמי ברכב. לא ידענו באותם רגעים אם אנחנו אומרים תהילים לרפואתה אם לעילוי נשמתה...

במהלך הנסיעה עצרתי לאחד מידידי שהחליף אותו מול ההגה. במהלך הנסיעה הוא קיבל טלפון ובמקום לדבר בדיבורית הוא הצמיד את הטלפון חזק לאוזן. הבנתי שהוא מעלים ממני משהו ושאלתי אותו: הכל בסדר? והוא השיב לי: כן הכל בסדר.

באותו רגע נזכרתי כיצד לפני כמה שנים, כאשר ארע פיגוע באזור תרקומיה, וכמה מבני משפחת אופן נפגעו קשה, הייתי באותה שעה ליד אחד מבני המשפחה, וקיבלתי טלפון שבו עודכנתי על האירוע. אותו בן משפחה שאל אותי: האחים שלי בסדר? הם נפגעו, והשבתי לו שהכל בסדר. הסיטואציה הזו, כיצד אני מעלים ממנו את המידע הקשה עלתה לי.

הספיקות כרסמו ועלו, והמחשבות לא הפסיקו לרגע. אמרתי לעצמי: ה', אני לא יכול יותר, תן לי רמז להבין מה קרה. היה לי חת"ת ביד ופתחתי אותו באקראי, לנגד עיני התגלו המילים "עקביא בן מהללאל אומר, הסתכל בשלושה דברים ואין אתה בא לידי עבירה...", מתוך פרקי אבות. הורדתי את הראש ומלמלתי: ה', הבנתי את הרמז.

כאשר הגעתי הביתה, ראיתי את אחד מחברי הטובים, ומיד שאלתי אותו: אברהם, נכון שלא הצליחו להציל אותה? הוא חיבק אותי ואמר: ויקטור, ברוך דיין האמת.

התחושה באותו רגע הייתה קשה מאד. הניסיון הזה כל כך קשה. כל כך חזק, כל כך בלתי נסבל, שאמרתי לקב"ה: או שאתה לוקח אותי, או שאתה נותן לי כוחות להמשיך הלאה.

באותו רגע הרגשתי כיצד הקב"ה פשוט נותן לי כוחות שאי אפשר לתאר. בכלל, אני אדם מאד רגיש, ובפרט למשפחה הקרובה, אני אדם שלא נותן לילדים שלו לצאת החוצה לנסיעות בלילה, וכזה ניסיון היה פשוט דבר שלא מובן. הבנתי את משמעות המילים: ה' נתן, ה' לקח. לפני שה' לוקח משהו, הוא נותן לך כוחות לעמוד בזה.

התחילו באותו זמן דיבורים היכן לקבור את הילדה, והוחלט בסופו של דבר לקבור אותה בבית העלמין בחברון, בפרט שחמותי פתחה את בית העלמין הזה, לצערה, עם הסיפור המצער של הילד שלה".

**לילה לפני: מושקא מנקה את הבית**

**זה נכון שבלילה שלפני האסון, הילדה רמזה על מה שעתיד לקרות?**

"בלילה שלפני האסון, רעייתי התקשרה אלי ואמרה לי: ויקטור, תעודד את חיה מושקא, היא עשתה משהו מאד גדול היום ולא רגיל, היא ניקתה את כל הקומה הראשונה של הבית. ממש צחצחה והבריקה את הכל, חשוב מאד שתעודד אותה.

חשוב לציין שזה מעשה שהילדה מעולם לא עשתה לפני כן, וכאשר שאלו אותה מה קרה שהיא מנקה כל כך, היא השיבה: אני רוצה שלאמא יהיה טוב, ומחר צריכים להגיע הרבה אנשים, וחשוב שהבית יהיה נקי ומסודר...

אישתי מספרת שהיא קנתה לה ספרים חדשים לקראת שנת הלימודים, והילדה התעקשה שלא לעטוף אותם. כולם ניסו לשכנע אותה, אבל היא התעקשה ולא הסכימה. ממש בצורה שלא מובנת. כאילו היא הרגישה שהספרים מיועדים למישהו אחר, כמו שבאמת עשינו: תרמנו את הספרים לילד אחר".

**מה התכונה או העניין שתזכור ממנה באופן הכי בולט?**

"היה לה דברים רבים בולטים, אבל נושא אחד ועיקרי הוא עקשנות דקדושה. אם, לדוגמא, היא לקחה על עצמה נושא של תהילים של שבת, היא הייתה מסוגלת לעזוב באמצע סעודת שבת את הכל, העיקר כדי לארגן את התהילים עם ילדי השכונה שהיא לקחה על עצמה.

היא תמיד הייתה בתנועה של נתינה. בכל פעם שהיא קיבלה פרסים, היא לא השאירה כלום לעצמה. כל מה שהיא הייתה מקבלת, מיד הייתה נותנת הלאה. אחרי פטירתה חיפשנו אצלה בארון איזה חפץ, משהו, פריט, לא מצאנו כלום. היא פשוט לא השאירה כלום, את כל היא חילקה ונתנה.

היא הקפידה מאד, גם כן בעקשנות דקדושה, לומר קריאת שמע שעל המיטה ומתוך הסידור בדווקא. למרות שהיא הייתה מאד עייפה, והייתה מוכרחת לקום בבוקר, היינו מפצירים בה, לכי לישון, היא תמיד הייתה נעמדת לומר קריאת שמע מתוך הסידור.

היא הייתה ילדה מאד פיקחת. הגננות שלה מספרות שהיא תמיד הייתה מדברת עם העיניים, ומעולם לא מדברת לשון הרע. היא הייתה ילדה שקולטת מהר מאד דברים. הרבה פעמים היא הייתה רואה אותי עושה קסמים, כדי לשמח קצת יהודים, ומיד הייתה קולטת את הטריק. היא תמיד ראתה וקלטה מהר מכולם, והייתה מדברת רק מה שצריך.

אחד מילדי הצעירים, ישי (11), פשוט בוכה מאז האסון בלי הפסקה. כשאישתי שאלה אותו מדוע הוא לא נרגע, הוא סיפר שכל פעם שהיה עצוב לו בלב הוא היה הולך למושקא והיא הייתה מציירת לו ציור. וכן להיפך, כשהיא הייתה עצובה, הוא היה מצייר לה, וכך הם היו מרגיעים אחד את השני. "עכשיו שהיא למעלה, וכל כך עצוב לי, עם מי אני יכול לדבר?", הוא שאל".

**רוצה להישאר צנועה**

"מה שמעניין הוא שמושקא ע"ה תמיד חששה מאד מאש. תמיד שהדליקה נרות שבת, היא הייתה זורקת את הגפרור הצידה מיד. היא פשוט פחדה מאש, ובצורה ממש לא מובנת היא הלכה באותו יום עם אחיה הקטן יותר, לקצה החצר, הדליקה גפרור, וכנראה מרוב בהלה וחוסר אונים היא קפאה על מקומה והסתבכה עם האש.

הבן שלי ניסה לזרוק עליה חול, תוך כדי שהוא צועק לה: מושקא, השמלה נשרפת, תזרקי את השמלה ותברחי. אבל היא השיבה לו בתגובה, תוך כדי שהיא עולה בלהבות: אני לא אהיה צנועה...

**אתה מתאר רגעים מאד קשים, מה אתה אומר לעצמך בכל זאת כדי לנסות להמשיך הלאה?**

"אני מדבר הרבה עם עצמי ועם הקב"ה. אני משתדל לא לקחת את החיים כמובן מאליהם, אני כל הזמן מנתב את המחשבות על מה שה' כן נתן לי, אשה, ילדים, הורים, אני משתדל לחשוב חיובי ורק טוב. זה מאד עוזר להתמודד עם המצב הזה. אני מרגיש שאני מוכרח להתמלא בעשייה. אם עד היום עשינו הרבה, אני מרגיש שצריך להמשיך הלאה ולעשות".

**קיבלתם וודאי עשרות טלפונים, מכתבים, אימיילים וכמובן ביקורים, כיצד והאם זה עודד אתכם?**

"הגיעו אלפי פניות, ממש מכל מקום בעולם. אם בתחילה חשבתי שזה אסון פרטי שלי, קלטתי לאחר מכן שאמנם הגוף שלה קטן, אבל הנשמה כל כך גדולה, שהיא חדרה לכל כך הרבה לבבות".

**מה הדבר שהכי עודד אותך מכל התנחומים ששמעת?**

"הדבר שהכי עודד אותי, בגדול, היה עצם העובדה שכל כך הרבה אנשים באו לחבק, לדבר, וגם אלה שלא באו, אני מרגיש שהרבה רצו להגיד לי דברים ולעודד, ולחבק, אבל התביישו ולא היה להם מה להגיד, כי באמת אין מה להגיד בסיטואציה כזו, ואני משער שאני במקומם גם הייתי מרגיש כך. בכל זאת, זו סיטואציה בלתי נתפסת שאבא קובר ילדים. על כן בנוסף לאלו שבאו לחזק ולעודד, אני מתמלא עידוד גם מאלו שלא באו אבל הזדהו עם הכאב.

חשתי באמת כיצד כולנו בחב"ד משפחה אחת, לא רק בדיבורים אלא באמת באמת. הרגשתי את הצער של הקרובים אלי, וכמעט שלא יצא לי לחשוב על הצער שלי אלא רק לעודד אותם ולהוציא אותם מהכאב.

מאד עודדו אותי דבריו של הרב **משה קוטלרסקי** שסיפר לי על האח שלו שנפטר, כיצד הרבי עודד אותו ואמר שהרבי הקודם יושב איתו כעת והם לומדים יחד חסידות למעלה. הרב **בערל לאזאר**, סיפר לי שגם הוא איבד את בתו חיה מושקא ע"ה בגיל שבע, ודווקא מהכאב הזה הוא יצא הלאה להפצה ופעילות שלא בערך. קיבלתי שיחת טלפון מהרב **שבתי סלבטיצקי** מבלגיה, שעבר גם הוא סיטואציה לא קלה לאחר שהוא איבד ילד, הוא פרץ בבכי באמצע השיחה ואמר לי שבא לעודד ויצא מעודד.

הבנתי למעשה שכמה שאכניס בעצמי מחשבות של אמונה, כך הדברים יבואו לידי פועל".

**סיפורים שמימיים וחלומות מופלאים**

רצף של סיפורים שמיימים, כך מספר לנו הרב עטיה, וחלומות מופלאים לאחר האסון, הביאו את בני המשפחה להכרה כי האסון הגדול שהכה בהם הוא עניין שמיימי, מעין ביטול גזירה שהייתה צריכה ל"ע לבוא.

"זמן קצר לאחר האסון, גיסתי מספרת שהיא חלמה חלום, בו ראתה את הסבתא ע"ה מחזיקה בידה את מושקא ואומרת: היא כבר שלנו. גיסתי החזירה לה: לא, היא שלנו, והסבתא שוב: לא, היא שלנו. כך התנהל מאבק, עד שלבסוף הסבתא "ניצחה", תוך כדי שהיא אומרת לה שהייתה גזירה, ומושקא ע"ה ברצונה, בחרה ללכת מהעולם הזה על מנת לבטל את הגזירה.

אין מי שיודע חשבונות שמיא, אך באותו יום של האסון, התברר שמספר מחבלים רצו לעשות פיגוע שיכוון כנגד ילדים, והייתה להם תאונת עבודה והם התפוצצו תוך כדי הכנת המטען.

למחרת הקבורה סיפר לנו איש החברא קדישא, שתמיד לאחר 'טהרה', בגלל ההרגשה הלא טובה, והריח הלא טוב שהוא חווה, הוא אינו מגיע לבית המשפחה לנחם במשך יום שלם. במקרה של מושקא ע"ה הוא מספר שלמרות שהיה מדובר באסון של שריפה, היה במקום ריח מאד טוב, בצורה בלתי מוסברת. הוא המשיך וסיפר לנו כי בלילה חלם חלום ובו הוא ראה את מושקא כשאור גדול סביבה. הוא התקשר בבוקר לרבו (הרב יקותיאל אבוחצירא) שאמר לו שמדובר בילדה עם נשמה מאד גדולה".

**ממשיכים הלאה ומנציחים את זכרה**

**כיצד אתם מתכוונים להנציח את זכרה?**

"בזמן ההלוויה, הרב **מנחם מענדל גלוכובסקי** סיפר שלאחר פטירת הרבנית חיה מושקא ע"ה הרבי התבטא: בבניין ננוחם. החלטנו בעקבות הדברים להקים בית חיה מושקא לזכרה.

יאמר לזכותו של הרב דני כהן, שלאחר האסון הוא החליט לעזוב את הדברים המסוימים שרצה לפתח בדברים הקרובים אליו, והחליט להתגייס להנצחתה. הוא גייס לטובת העניין את שפתו העשירה באנגלית, וביחד עם ר' **עמי פייקובסקי**, הוא החל לשכנע אנשים להיות שותפים בהקמת בית חיה מושקא.

יש התעוררות רבה של אנשים ביישוב להתחיל בשיעורי תורה לזכרה, באמירת תהילים, בשיעורים קבועים. כשהייתי אצל הרב **יצחק גינזבורג**, הוא התרגש ממה ששמע ומיד תרם את כל ספריו הנדפסים לבית חב"ד.

מאז ומתמיד, בכל הנושא של גיוס הכספים לטובת הפעילות של בית חב"ד, מאד קשה לי לבקש באופן מסודר עזרה מהקהילה או מאנ"ש, אבל החלטתי כעת, למען הנצחת זכרה, שצריכים להתחזק בנתינת הצדקה, ולהמשיך בעשייה ובפעילות של בית חב"ד.

היו יהודים טובים שתרמו אלף ספרי תהילים לזכרה, קבוצה של נשים שהתעוררו מאד החליטו להתחזק וללמוד לעילוי נשמתה, ובכלל, ראיתי עד כמה הנושא של המודעות כל כך חזק, לעולם אתה לא יודע לאן הדברים יכולים להגיע".

**מוכרחים להמשיך קדימה**

הרב עטיה מסיים את השיחה המרגשת בדוק של אופטימיות הננסכת בו, כמו בעל כורחו הוא כופה את עצמו להמשיך הלאה.

...אני לא משקר את עצמי, לפעמים יש רגעים קשים. למשל בשבת, כשאתה יושב ביחד עם כל המשפחה, ואתה רגיל לשבת כשילד אחד על הברך והילדה על הברך השניה, ומסתובב סביב ולא רואה את הילדה. אתה מזהה את העיניים הדומעות של אמא, ופתאום יום שאמור להיות שמח, הופך לזמן של געגועים וזכרון קשה. אבל אתה מוכרח לזכור ששבת היום, וצריך לשמוח כדי להקרין אמונה ושמחה.

אבל אנחנו יודעים שאין ברירה, מוכרחים להמשיך הלאה".

ד' באלול תשס"ו

**קבוצה ב'**

|  |
| --- |
| **"אנחנו ניפגש אחרי 120"** |

|  |
| --- |
| רק בלילה, כשאחרוני המנחמים עוזבים את בית המשפחה הרב קרויזר מרשה לעצמו לבכות. הרב שאיבד את שני בניו בתאונת דרכים מחרידה מדבר לראשונה מאז האסון. הוא לא שואל למה, ואיך בשנייה אחת איבד את בנו החייל ובן נוסף שעדיין לא חגג בר מצווה. "יש לנו שאלות לקב"ה", הוא אומר, "כשנגיע למעלה אחרי 120, נקבל את התשובה" |

 רועי שרון nrgמעריב

**בעיצומה של השבעה ביישוב מצפה יריחו אסף הרב יהודה קרויזר את בני משפחתו, וניגש איתם לחלון המשקיף על ים המלח. "מה שנכנס לשם לא יוצא", אמר ועודד את אשתו ואת שבעת ילדיו הבוכיים להשליך לים המוות את כל השאלות והספקות שהתעוררו אצלם מאז האסון. "זרקנו את היצר הרע לים המלח", הכריז לאחר מכן, "את התשובות נקבל אחרי 120".**
לפני שבוע איבד הרב קרויזר שניים מבניו בתאונת דרכים מחרידה ליד מצפה יריחו. רכב הטויוטה שבו נהג שלמה, יצא משליטה בכביש הרטוב, הסתחרר והתנגש באוטובוס. ארבעה מנוסעי הרכב נהרגו במקום, כולם תושבי מצפה יריחו.

לזירת המוות הגיע הרב קרויזר כחצי שעה אחרי התאונה. חתנו חמי באב"ד החזיק אותו די רחוק כדי למנוע ממנו את המחזות הקשים. "הם פצועים קשה מאוד", סיפר בא ב"ד לאב המודאג. "שיעשו מה שיכולים", השיב הרב שכבר הבין את גודל האסון שהתרחש.

שש שעות אחר כך הובאו למנוחות שני האחים שלמה וישי קרויזר. שלמה (24) סרן בצה"ל שהיה בחופשת שחרור שירת כמפקד פלוגה בגדוד חרוב. ישי (12 וחצי) למד בכיתה ז' בישיבת "מקור חיים" בירושלים. ההורים, הרב יהודה ושלומית, החליטו לוותר על הלוויה צבאית.

בצבא היה מי שחשב שהסיבה נעוצה באידיאולוגיה שמפיץ האבא. הרב קרויזר הוא ראש ישיבת "הרעיון היהודי" שייסד הרב מאיר כהנא בשנת 1987. קרויזר נחשב לאחד המומחים בהלכות הקשורות להר הבית ומפורצי הדרך לעליות לאתר הקדוש. בין היתר הטיף נגד מילוי פקודות לפינוי יהודים משטחי ארץ ישראל.

בהמשך הסביר האב את הסיבה שבגינה ויתר על הטקס הצבאי. בירושלים אסור להלין את המת (ההלכה קובעת כי יש לקבור את המת ביום שבו נפטר, ר"ש), וטקס צבאי פירושו עיכוב של כמה שעות".

**המבט של השכול**

עשרות אנשים מציפים את בית המשפחה בכל רגע נתון. בחצר יושבים עם חבריהם שבעת האחים שנותרו, בסלון האב, והאם שלומית מחלקת את זמנה בין פינת הישיבה לסלון.

אלבומי תמונות שמלווים כל משפחה שכולה בימי השבעה, בולטים בהיעדרם. "אמא לא רוצה פה אלבומים", מסביר אחד האחים. גם החשדנות כלפי התקשורת מלווה את ימי השבעה. משפחת קרויזר סירבה למסור לעיתונאים את תמונותיהם של שני הבנים שנהרגו, וכמובן סירבה להתראיין. גם פרצי בכי והתייפחויות על הטרגדיה המשפחתית כמעט לא נשמעים. במקום זה עסוקים ההורים בהעלאת זיכרונות עם האורחים-קצינים בצבא, הורים שכולים, אנשי חינוך, רבנים, אנשי ימין קיצוני ובני משפחה.

לסלון נכנסים כ-20 ילדים מבית הספר שבו למד ישי. כשייצאו מכאן יבקרו גם אצל שתי המשפחות הנוספות, של אחיה חורי ואיתן אורנבך שנהרגו אף הם בתאונה. חוויה לא פשוטה לבני 13. חסרי אונים יושבים הילדים מול האב השכול, בלי יכולת לדבר. רק קולות שקטים של בכי נשמעים.

"אם ישי היה רואה אתכם בוכים", אומר האב, "הוא לא היה שמח. היה מביא שני חמורים מהוואדי ומרכיב אתכם. ישי היה ילד עליז. היה אומר לכם 'מה אתם בוכים?' ישי רוצה שנהיה שמחים. כשקראתי לו ישי בברית המילה, אמרתי שארבעה נכנסו לגן עדן ללא חטא. גם ישי נכנס לגן עדן ללא חטא, עוד לא היה בר מצווה" (על פי היהדות עד גיל מצוות האב נושא את חטאי בנו, ר"ש).

לפני כמה חודשים לקח שלמה את ישי למשחק כדורסל של מכבי תל אביב באצטדיון יד אליהו. אחרי המשחק קנה לו שלמה חולצה של הקבוצה. "ביום הראשון בכיתה ז'", נזכר האב, "רצה ישי ללבוש את החולצה של מכבי. אמרתי לו שזה לא מתאים ולא מכובד, אבל הוא התעקש. רק אחר כך הבנתי שהיה שם משהו פנימי. זה לא רק מכבי, זה מי קנה לו את החולצה, זה החיבור שלו עם אחיו הגדול. גם כששלמה היה מסיע אותו לבית הספר והיה הולך לידו במדים של קצין, ישי היה מתמלא שמחה באחיו הגדול".
בין ההורים השכולים שבאו לנחם בשבוע שעבר היה גם דוד חטואל, שאשתו וארבע בנותיו נרצחו בפיגוע ירי בציר כיסופים. "יש אנשים שבאים לפה לנחם", אומר הרב יהודה קרויזר, "מספיק לי רק להסתכל להם בעיניים, ואני יודע שהם ממשפחת השכול. יש מבט כזה שלא צריך לומר כלום אחריו".

לפניו ביקר קצין בכיר ששלמה שירת בפיקודו. האב הודה לקצין שלא חייב את בנו למלא משימות הקשורות בפינוי יהודים. גם בפינוי גוש קטיף, מדגישים שם, הצליח שלמה, אז צוער בקורס קצינים, לבצע משימות של אבטחה ושמירות, וגם בתקופת שירותו כקצין בצפון השומרון לא נדרש להתקוטט עם מתנחלים.

**ניפגש בסוף דרכים ושאלות**
"ה' נתן וה' לקח", אומר הרב לאבי בינמו, אביו של סגן אורי ז"ל שנפל בטול כרם לפני כשנתיים, "זו מידת הרחמים". בינמו , העומד בראש עמותת הנופלים של חטיבת כפיר, מזדקף. "איפה הרחמים?" הוא מאתגר את הרב.

"כשנתן לנו הקב"ה את הילד", משיב האב, "לא שאלנו למה עכשיו, למה לא שבוע הבא, למה בן או למה בת. לא שאלנו שום דבר. קיבלנו אותו בשמחה. אבל כשהילד הזה נולד, כל ילד, למה הוא בוכה? על שני דברים. הוא יודע איזה עולם הוא עזב, וגם כי כתוב לו התאריך שבו יעזוב את העולם. ואת התאריך הזה אי אפשר להזיז בשנייה. כל אחד והזמן שלו, אחד מקבל עשר שנים, אחד 20, אחר 50 שנה.

אסור להתקרב לזה, אנחנו לא מבינים בזה, זה עולם אחר. זה כמו מכשיר חשמלי מסין עם הוראות בסינית, שכחו לשים הוראות בעברית. יש תשובה, היא ברורה, אבל לא לנו. יש קצר בתקשורת עם העולמות העליונים. אנחנו לא מבינים. זה עולם שהנשמה באה משם ולשם היא חוזרת. איך לוקחים את הנשמה הזאת? זו שאלה לקב"ה. יש הרבה צורות, אחד בתאונת דרכים, אחד בצבא, אחד בפיגוע, אחד במחלה חשוכת מרפא. זה כבר כלי העבודה. כל אחד נקבע לו באיזו צורה ייצא מהעולם".

**אבל לא יכול להיות שאין לכם שאלות.**
"אין לנו שאלות לקב"ה. אנחנו לא מבינים. כשאנחנו נגיע למעלה נקבל את התשובה. יש לנו אפשרות לפתוח ספר של שאלות, למלא את הספרייה פה בשאלות. ואז נלך כל היום עם שאלות. נעסוק בזה כל היום ולא נלך לעבודה. ויש לנו עוד ילדים ובית, ועם האסון נפיל אחרינו את כולם. אילו ידעתי שזה יחזיר את הילדים, הייתי עושה את זה בשמחה. אבל אותם זה לא יחזיר. האפשרות האחרת היא האמונה שלילדים האלה טוב שם. הם הגיעו לעולם שכולו טוב, וטוב להם שם. אז הצוואה שלהם היא להתחזק ולא ליפול".

**איך עושים את זה?**
"לקחתי את כל המשפחה, פתחנו את החלון, יש כאן את ים המלח, מה שנכנס לשם לא יוצא. זרקנו את היצר הרע הזה לים המלח. השאלות שלנו שם, את התשובות נקבל למעלה. הן לא יגיעו אלינו. אנחנו ניפגש אחרי 120 שנה. שכול, ככה אמרו לי, זה כמו לקחת תרמיל עם אבנים חדות ולשים אותו על הגב. אתה חייב ללכת, אבל את האבנים אתה מרגיש כל היום. ילד זה ילד, לקחו לך חלק מהגוף. אין תנחומים. זה לא יעזור. אבל השאלה אם שוקעים או הולכים לאיבוד. לא שנהיה שמחים, מותר לבכות. הבכי פה בלילות, יש בכי, אבל לא נופלים לתהום. ממשיכים. רק שיהיה לנו כוח להמשיך".

**קבוצה ג'**

**איך להאמין כשיש צרות?**

**תוכן השאלה**
שלום כבוד הרב אני בכיתה י´ ויש לי שאלה איך אני אמורה להאמין בה´ שכל כך הרבה דברים רעים קורים לי? איך אני אמורה לקום כל בוקר ולהודות לה´ כשיש לי אחות עיוורת עם תסמונת קשה, איך אני אמורה להודות לה´ ולשבח אותו כשהמצב הכלכלי שלנו גם קשה ותמיד למשפחה שלנו יש קשיים אף פעם לא היה לנו שקט תמיד בא עוד ניסיון ולפעמים זה נמאס למה כל זה קורה דווקא לי בגלל שחטאתי או משהו כזה???? אני באמת רוצה להאמין אבל כל פעם שאני מתקדמת באמונה שלי עוד ניסיון בא ומערער לי את האמונה מחדש ... מה לעשות???
אשמח לתשובה
תודה מראש רותי.

**תוכן התשובה**
קשה לי מאד לענות על שאלתך. אמנם יש בלבי מענה, ואולי יהיה בו גם מזור למשבר אמונתך, אבל אני חש שאין זה הוגן להסביר או להטיף דבר לזולתי, כל עוד לא התנסיתי בו בעצמי. והרי זה כרעי איוב, שאף שידעו לצטט ולהסביר לו את עומק הדין וצדקת הדין, טעו טעות מרה בעצם גישתם לנושא, ומה שנדרש מהם היה השתתפות כנה בצערו של חברם והבנה למכאוביו ולא הטפת דברים, נכונים ככל שיהיו.
ועל כן, בטרם אחל דברי אשגר מעומק הלב ברכת רפואה שלמה לאחותך בתוך שאר חולי ישראל. וברכת התחזקות באמונה שלמה לך ולכל הסובבים. יקבל ה´ הטוב את תפילותיכם בקרוב וברחמים, ויאיר עיניכם לראות ולהיווכח בעליל איך הוא שומע תפילה, והוא רק הוא הרחמן האמיתי.
ובכל אופן אולי גם אני אוכל לומר כאן דברי אמונה. אמנם לא עמדתי בנסיון כנסיונך, אבל גם עלי, כעל כל מבקר בעולם הזה, עמק הבכא של המרירות, לא פסחו נסיונות, ומאותם שעברו עלי ולא שברו אותי, אלא רוממו וגידלו, אני מוצא את האומץ והעוז להשיב למכתבך, ומקווה שדברי יתקבלו על לבך. לא אצטט מספרים המדברים במעלת האמונה והביטחון, אלו ידועים מן הסתם גם לך. אבל אצטט מתוך לבי ומתוך כאבי וכאבי הסובבים אותי מה שלמדתי בנושא היסורים.

ומה שלמדתי הוא כך - שאמונה בה´ אין פרושה שתפקידו של ה´ תמיד להנעים את חיי ולנהל אותם כפי שאני הייתי רוצה. ה´ הוא גדול ונשגב יותר מכל תוכניותי וכל חלומותי לגבי חיי. להאמין בו רק בתור מי ש"יסכים" איתי לגבי הדרך בה יתנהלו חיי פירושו לגמד אותו עד מאוד...
ודמיינתי לעצמי את הדבר כך. כאילו חיי מתנהלים בעצם בשני מישורים, מישור אחד הוא המישור המוכר לי ומישור אחר הוא המישור האלוקי. במישור המוכר לי מטרתי תמיד אחת ויחידה, שהדברים יתנהלו כרצוני, וכשאין זה מתרחש לפי ציפיותי, אזי אני רוגז, מתמרמר, מתעצב וגם נופל לטרוניות (נסתרות או גלויות) כלפי ה´ והנהגתו את חיי.
במישור הבלתי מוכר לי, הוא המישור האלוקי, מנהל הקדוש ברוך הוא את חיי לכיוון אחד בלבד - שאמלא את יעודי ותפקידי בעולמו, שאזכה לשרת אותו ואת רצונו.
פעמים רבות, כאמור, מתנגשים שני המישורים הללו. חיזוק האמונה, לדעתי הוא להשוות אותם. יותר נכון - לקרב את המישור שלי למישור שלו, לבטל את רצוני לרצונו.

אפילו באפיזודה יום יומית, פשוטה ורגילה לחלוטין מתרחש מאבק סמוי בין שני המישורים.

כשאני יורד למכולת מטרתי אחת: למצוא את המוצר שחסר לי בבית, לקנות אותו כמה שיותר מהר ולחזור הביתה. אמנם יתכן מאד שכשארד למכולת אמצא שם תור גדול (כמה מרגיז) ולא זו בלבד גם איש אחד עקף את התור ונכנס לפני (איך הוא לא מתבייש) ואחרי כל זה המוצר שלי חסר (עגמת נפש אמיתית) ואני חוזר הביתה בלא כלום, אחרי חצי שעה של בזבוז זמן (יכולתי לעשות דברים הרבה יותר מועילים בזמן הזה). לפי דעתי הצרה והמוגבלת מטרתי לא הושגה היות והדברים לא התנהלו כרצוני אבל לפי דעתו של הקדוש ברוך הוא התרחש כאן, בעצם, סיפור אחר לגמרי.
המוצר החסר בביתי היה רק העילה. סביב עילה זו יצר הקדוש ברוך הוא במיוחד בעבורי זירת התנסות. זירה שבה אוכל במשך חצי שעה לגלות ולפתח בי מידות טובות של סבלנות ולימוד זכות, ארך אפיים

וקבלת יסורים באהבה.
לפי התוכנית שלו - חצי שעה זו גם לה יש חלק בבניית נצחיותי וגם היא שלב בסולם הפרטי שלי שמוביל את תכליתי ויעודי בעולם.

וכמו שזה עובד במישור הקטן באפיזודה חולפת במכולת או ברחוב או בכל מיני מפגשים קטנים ואקראיים לכאורה עם דברים שנגד רצוננו, כך זה עובד גם בגדול באפיזודות גדולות בחיים, שנמשכות אפילו שנים.
לכל אחד באופן אישי הקב"ה מזמן אירועים ולפעמים כמו במקרה שלך, הם מפתיעים וכואבים.
במישור שלנו אנחנו רוצים רק דבר אחד, שהדברים יחזרו ויתנהלו כרצוננו. שהבעיות תיפתרנה, החולים יבריאו, המינוס בבנק יתכסה וכדומה.
אבל במישור האלוקי המטרה שונה - שנעבור את זירת ההתנסות בצורה נכונה, שנפיק ממנה את הרווחים הרוחניים הטמונים בה - שנגדל ונהיה קרובים יותר לתכליתנו האמיתית.
סיבות רבות ומורכבות לסבל האנושי ואין ביד אנוש להקיף את כולן. אחת מהן, המנויה כאן, היא שיש לכל אחד מן המעורבים בסבל שיעור שיש ללמוד.
בוודאי גם כאן וביתר שאת, פעיל כח הבחירה, לגדול, או לחדול, להתקרב אל ה´ או להתרחק ממנו, להתקדם או לסגת.
וכאן טועים רבים וטוענים: נסיון כזה הוא למעלה מכוחותי. מי יכול לעמוד בדבר כזה מבלי להישבר?

הכרתי שני אנשים שעברו תאונה קשה. הם לא הכירו זה את זה אבל המקרה הקשה שעבר על שניהם היה מאד דומה. שניהם לאחר התאונה הפכו משותקים כמעט לחלוטין. האם יש לנו דרך להבין את עומק ועוצמת כאבם? האם היינו יכולים למצוא מילים לעודד את אותם שכל עולמם פשוטו כמשמעו חרב עליהם?
אינני יודע איזה חיזוקים באמונה הם שמעו - אך מה שאני יודע שהדרך בה בחר כל אחד מהם להתמודד עם כאבו הייתה שונה בתכלית מהדרך שבחר חברו. ומהם למדתי את עומק כח הבחירה וכי אפשרות הבחירה קיימת גם במצבים קשים ומרים.
האחד (וזה טבעי ומובן לגמרי) בחר להתייאש. מלא מרירות על העולם כולו, בלי שום תקווה ושום רצון לחיות. צל אדם. השני (וזה רק בכח הבחירה, מעשה על טבעי של אדם בצלם אלוקים) החליט לשקם את עצמו ויהי מה. במשך שנים עסק בתרגילי ריפוי שונים מתוך אמונה ותקווה בעתיד טוב יותר. נכון להיום הוא כבר הולך בכוחות עצמו, נוהג ברכב, מרפא אנשים באחת מן השיטות האלטרנטיביות - והוא אחד מן האנשים היותר בעלי אופטימיות ושמחת חיים שאני מכיר.
הוא גם אומר בפה מלא שהוא מודה לה´ על מה שקרה לו. אין לו ספק שרק בזכות זה התקדם וזכה להגיע לכל מה שהגיע!

יש לי גם דוגמאות אישיות מחיי שלי, אך לא כאן המקום לפרטן.

כללו של דבר, אם אמונתנו בקב"ה עוסקת רק בכך שימלא את משאלותינו, אין פלא שזו מתרופפת כאשר אין הדברים כרצוננו.
אך במשבר האמונה יש מעלה גדולה. אם אמונתי התרופפה, כנראה שהיה חסר לה איזה "עמוד שדרה", כנראה שהתבססה על תפישות עולם לא מדויקות כמו זו שעניינו של הקב"ה רק למלאות את רצוני.
ואם כך, טוב שהתרופפה! כעת, עם שבירת אמונתי הפגומה יהיה בידי לבנות תחתיה אמונה בוגרת יותר, חזקה יותר, בהיותה קשורה יותר לדרך האמיתית בה הקב"ה מנהיג את העולם ולא תהיה עוד תוצאה של דמיון כוזב אודות הנהגתו.

**רק אמון**
אחר כל האמור, אין לי ספק שעדיין לבך כואב.
במישור התיאורטי לא איכפת לנו להאמין שבכל דבר יש לימוד והכל בא לקדם אותנו, אבל כאשר כואב, לנו או לזולתנו, מנין ניקח את הכח הנפשי להתמודד עם הכאב?
לשבר את האוזן אשתמש במקרה שקרה לי לפני שנים. בתי בת השנתיים חלתה מאד ונזקקה לאשפוז דחוף בבית חולים. הגענו איתה במהירות למיון ושם הוצרכנו למסור אותה לרופא במיון שיחבר אותה

לאינפוזיה. בכן שערו בנפשכם, מה מרגישה ילדה בת שנתיים שהוריה האהובים מוסרים אותה בידי איש זר ואכזר שנועץ עמוק בתוך ידה מחט ארוכה?
האם יש איזו שהיא דרך בעולם להסביר לה שמבקשים את טובתה? האם יש איזשהו ספק בלב הקוראים שכאבנו לא היה קטן מכאבה שלה?
חידה נוראה זו בעיניה הפעוטות אין לה פתרון שכלי בשום אופן. רק דבר אחד מכל הדברים שבעולם יכול להיות מענה לנפשה המיוסרת, והוא האמון שהיא רוחשת לנו. אמון זה, שאנו אכן הוריה אוהביה, הוא המספק תשובה לשאלתה איך עוללנו לה כך. והתשובה היא שעדיין אנו אוהבים אותה ואנו בודאי יודעים מה שעשינו.
ואם אין לה אמון בנו, בוודאי יהפוך כל האירוע הזה ל"הוכחה" ברורה שאנו שונאים אותה, שכן רק שונא יכול להכאיב כל-כך.
וזהו בדיוק מצבנו כלפי שמיא. ככל שיגדל אמוננו באבינו יוצרנו, יתן אמון זה פשר גם לחידות היותר כואבות של חיינו. אכן בהעדרו תיפגם אמונתנו עד שעלולים אנו גם להגיע למסקנה "הברורה" כי ה´ צר ואויב הוא לנו, חלילה.
ואם כן, מלבד ריבוי התפילה על רפואה שלמה בקרוב וישועה גמורה שצריך בוודאי לאחל לכל ישראל, צריך גם להתפלל שבכל מצב נלמד מה שה´ רוצה שנלמד, שנתקרב אליו על ידי כל דבר ולא נתרחק, שנאמין ונתחזק ונכיר באהבתו אותנו גם ברגעים שלפי דעתנו הפעוטה נראה לנו בעליל ההיפך הגמור. ויהי רצון שה´ יאמר די בקרוב ממש לכל צרותינו.

התשובה התקבלה מהרב ארז משה דורון
בתאריך י´ אב ה´תשס"ח